KIRJALLINEN KYSYMYS E-0129/02 esittäjä(t): Alexandros Alavanos (GUE/NGL) komissiolle. Traakian etnologinen museo.



Virallinen lehti nro 172 E , 18/07/2002 s. 0149 - 0150



KIRJALLINEN KYSYMYS E-0129/02 esittäjä(t): Alexandros Alavanos (GUE/NGL) komissiolle (1. helmikuuta 2002) Aihe: Traakian etnologinen museo Aleksandrupolissa Traakian kansanperinteisiin liittyvän materiaalin tutkimuksen, rekisteröinnin ja keräämisen parissa työskentelevät yksityishenkilöt ovat saattaneet alulle merkittävän hankkeen, jonka tavoitteena on etnologisen museon perustaminen ja toiminnan käynnistäminen sekä alueen kansankulttuurin tutkimuksen kehittäminen ja näkyvyyden lisääminen. Useimmat järjestelyihin liittyvistä esteistä on jo voitettu: museon sijoituspaikkana toimiva perinteinen rakennus on entisöity, on kerätty yli 2 000 esinettä, joista vanhimmat peräisin vuodelta 1681, ja on laadittu integroituja asiakokonaisuuksia nykyaikaisten rekisteröinti- ja näytteillepanovälineiden (esimerkiksi videoprojektorien) avulla. Suunnitelman loppuun saattamisessa ja uudessa digitaalisessa tutkimuksessa, jossa seurataan viime vuosisadan alusta alkaen yli 1 000:lle Traakian paikkakunnalle hajaantuneita 18 000 pakolaista, on kuitenkin vielä taloudellisia vaikeuksia. Kysyn komissiolta, voidaanko tällaisille tutkimushankkeille myöntää rahoitusta ja jos voidaan, mistä ohjelmista? Miten komissio voisi tukea tämän hankkeen loppuun saattamista, jotta museo voisi palvella esteettä Traakian asukkaita ja alueella vierailevia? Viviane Redingin komission puolesta antama vastaus (22. maaliskuuta 2002) Komissio tukee kulttuurialan aloitteita, kuten kulttuuriperinnön suojelemista, säilyttämistä ja hyödyntämistä, Kulttuuri 2000 -ohjelman avulla ohjelman valintaperusteiden mukaisesti. Kulttuuri 2000 -ohjelma on unionin kulttuuriyhteistyön rahoitus- ja suunnitteluväline, josta arvoisa parlamentin jäsen löytää lisätietoja seuraavasta osoitteesta: http://europa. eu. int/comm/culture/index_fr. html. Komissio haluaa kiinnittää parlamentin jäsenen huomiota siihen, että vuonna 2003 toteutettavia hankkeita koskeva ehdotuspyyntö julkaistaan Euroopan yhteisön virallisessa lehdessä vuoden 2002 ensimmäisen puoliskon aikana, ja kulttuurialan toimijoiden kannattaa hakea mahdollista rahoitusta tämän ehdotuspyynnön mukaisesti. Myös rakennerahastot voivat myöntää rahoitusta tämän alueen kulttuurihankkeisiin Itä-Makedonian ja Traakian alueen toimenpideohjelmien puitteissa. Yhteisön Kreikkaa koskevaan tukikehykseen sisältyvälle kulttuurialan toimenpideohjelmalle on vuosiksi 20002006 budjetoitu yhteensä 605 miljoonaa euroa. Sen tavoitteena on suojella ja edistää kreikkalaista kulttuuriperintöä ja kreikkalaisen nykykulttuurin kehittymistä. Kulttuuripalvelujen infrastruktuuria käsittelevän toimenpideohjelman osan 2.8 toteuttamiseksi on myönnetty 17,6 miljoonaa euroa, mistä voidaan yhteisrahoittaa arkeologisesti merkittävien kohteiden, historiallisten muistomerkkien ja alueen kulttuuriin liittyvien muiden rakenteiden suojelua ja tukemista sekä toimia paikallisten perinteiden ja kulttuuriperinnön suojemiseksi ja hyödyntämiseksi. Yhteisön tuen myöntämisen osalta komissio muistuttaa parlamentin jäsenelle, että toissijaisuusperiaatteen mukaisesti rakennerahastojen yhteisrahoittamien hankkeiden valinta samoin kuin ohjelmien toteutus ja hallinnointi kuuluvat jäsenvaltioille. Lisätietoja asiasta on saatavissa Kreikan kulttuuriministeriöstä (help. desk@ma. culture. gr) tai alueen toimenpideohjelman hallinnoinnista vastaavilta viranomaisilta (nikobomb@mou. gr).